****

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** |  |
| **ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ** |  |
| **ΣΧΟΛΗ ΕΠΙΣΤΗΜΩΝ ΥΓΕΙΑΣ**  **ΤΜΗΜΑ ΕΠΙΣΤΗΜΗΣ ΔΙΑΤΡΟΦΗΣ ΚΑΙ ΔΙΑΙΤΟΛΟΓΙΑΣ** |  |

**ΑΝΑΚΟΙΝΩΣΗ**

**ΓΙΑ ΚΑΤΑΤΑΚΤΗΡΙΕΣ ΕΞΕΤΑΣΕΙΣ ΑΚΑΔ.ΕΤΟΥΣ 2020-2021**

Σε εφαρμογή της υπ' αριθμ. [48918/Ζ1/28.04.2021 Υπουργικής Απόφασης (Β’1818)](http://nds.uop.gr/wp-content/uploads/2021/05/ΦΕΚ-1818_B_29.04.2021-ΚΑΤΑΤΑΚΤΗΡΙΕΣ-ΕΞΕΤΑΣΕΙΣ-.pdf), οι κατατακτήριες εξετάσεις του Τμήματος Επιστήμης Διατροφής και Διαιτολογίας της Σχολής Επιστημών Υγείας του Πανεπιστημίου Πελοποννήσου για το Ακαδημαϊκό Έτος 2020 – 2021 θα διεξαχθούν **την Τρίτη 25 και την Τετάρτη 26 Μαΐου 2021**, στις εγκαταστάσεις του Πανεπιστημίου, στον Αντικάλαμο Καλαμάτας ως εξής:

|  |  |  |  |
| --- | --- | --- | --- |
| **Εξεταζόμενο μάθημα** | **Ημέρα** | **Ώρα** | **Αίθουσα** |
| ΒΙΟΛΟΓΙΑ ΤΟΥ ΚΥΤΤΑΡΟΥ | Τρίτη 25/05/2021 | 12:00-14:00 | Δ0.02- Νέο Κτήριο |
| ΕΙΣΑΓΩΓΗ ΣΤΗ ΔΙΑΤΡΟΦΗ ΤΟΥ ΑΝΘΡΩΠΟΥ | Τρίτη 25/05/2021 | 16:00-18:00 |
| ΟΡΓΑΝΙΚΗ ΧΗΜΕΙΑ | Τετάρτη 26/05/2021 | 11:00-13:00 |

Δικαίωμα συμμετοχής στις εξετάσεις έχουν όσοι υπέβαλαν αίτηση με τα απαιτούμενα δικαιολογητικά κατά την τεθείσα προθεσμία (1-15/11/2020), σύμφωνα με την [KYA Αριθμ.Φ1/192329/Β3/13.12.2013 (Β’3185)](http://nds.uop.gr/wp-content/uploads/2021/05/ΦΕΚ-3185_2013-ΔΙΑΔΙΚΑΣΙΑ-ΚΑΤΑΤΑΞΗΣ-ΠΤΥΧΙΟΥΧΩΝ-ΤΡΙΤΟΒΑΘΜΙΑΣ.pdf).

Στα πλαίσια των έκτακτων μέτρων προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19, η διεξαγωγή των κατατακτηρίων εξετάσεων θα πραγματοποιηθεί με αναλογική εφαρμογή των μέτρων πρόληψης και προστασίας του άρθρου 20 της [ΚΥΑ Αριθμ.Δ1α/Γ.Π.οικ.69543/31.10.2020 (Β’4810)](http://nds.uop.gr/wp-content/uploads/2021/05/ΦΕΚ-4810_Β_31.10.2020.pdf) όπως τροποποιήθηκε με την [ΚΥΑ Αριθμ.Δ1α/Γ.Π.οικ.26380/23.04.2021 (Β’1682)](http://nds.uop.gr/wp-content/uploads/2021/05/ΦΕΚ-1682_Β_24.04.2021.pdf) και ισχύει.

Συγκεκριμένα, όπως ορίζεται στον α/α 9 της παρ. 1Β του άρθρου 1 της [ΚΥΑ Αριθμ. Δ1α/Γ.Π.οικ. 26380/23.04.2021(Β’1682)](http://nds.uop.gr/wp-content/uploads/2021/05/ΦΕΚ-1682_Β_24.04.2021.pdf), η είσοδος στις εξετάσεις επιτρέπεται μόνο με την απλή επίδειξη χειρόγραφης βεβαίωσης/δήλωσης **αρνητικού** αυτοδιαγνωστικού ελέγχου (self test) έως και είκοσι τέσσερις (24) ώρες πριν από την εξέταση ή άλλου τύπου διαγνωστικού ελέγχου (rapid test ή PCR test) έως και εβδομήντα δύο (72) ώρες πριν την εξέταση, η οποία υπογράφεται από τον εξεταζόμενο σύμφωνα με το υπόδειγμα του [Παραρτήματος 8](http://nds.uop.gr/wp-content/uploads/2021/05/ΠΑΡΑΡΤΗΜΑ-8-ΔΗΛΩΣΗ-ΑΡΝΗΤΙΚΟΥ-ΑΠΟΤΕΛΕΣΜΑΤΟΣ-COVID-19-ΓΙΑ-ΚΑΤΑΤΑΚΤΗΡΙΕΣ.pdf), το οποίο αποτελεί αναπόσπαστο μέρος της παρούσας. Η δαπάνη για τον αυτοδιαγνωστικό ή τον διαγνωστικό έλεγχο βαρύνει τον εξεταζόμενο. Όμοια υποχρέωση υφίσταται για τα Α.Ε.Ι. όσον αφορά στο κάθε είδους προσωπικό που απασχολείται με φυσική παρουσία κατά τη διενέργεια των εξετάσεων.

Σε περίπτωση που απαιτείται βεβαίωση για την κατ’ εξαίρεση μετακίνηση για τη συμμετοχή στις κατατακτήριες εξετάσεις, η βεβαίωση κίνησης είναι πάγια και παρέχεται από τη Γραμματεία του Τμήματος ή της Σχολής του Α.Ε.Ι. που διοργανώνει τις εξετάσεις. Η βεβαίωση περιέχει το ονοματεπώνυμο του εξεταζόμενου/ης, τον τόπο κατοικίας του/ης, τη διεύθυνση του Τμήματος ή Σχολής του Α.Ε.Ι., στον οποίο διεξάγονται οι εξετάσεις, καθώς και το ωράριο προσέλευσης και αποχώρησης του/της εξεταζόμενου/ης. Η βεβαίωση του προηγούμενου εδαφίου παρέχεται ηλεκτρονικά από τη Γραμματεία προς τον/την εξεταζόμενο/η μέσω μηνύματος ηλεκτρονικού ταχυδρομείου και φέρει είτε ψηφιακή υπογραφή, είτε σκαναρισμένη πρωτότυπη υπογραφή και σφραγίδα του Α.Ε.Ι.

**Ο εξεταζόμενος/εξεταζόμενη φέρει υποχρεωτικά μαζί του αστυνομική ταυτότητα.**

**Κατά την πρώτη ημέρα των εξετάσεων οι υποψήφιοι υποχρεούνται να βρίσκονται στο χώρο των εξετάσεων μία (1) ώρα νωρίτερα. Τις υπόλοιπες ημέρες, υποχρεούνται να προσέρχονται μισή ώρα (30 λεπτά) νωρίτερα.**

Κατά τα λοιπά, ισχύουν οι διατάξεις :

* του [Ν.3404/2005](http://nds.uop.gr/wp-content/uploads/2021/05/Ν.3404_2005_ΑΡΘΡ.15.pdf) (Α΄260)και ιδίως της παρ.6 του άρθρου 15, όπως προστέθηκε με το άρθρο 57 του [Ν.4186/2013](http://nds.uop.gr/wp-content/uploads/2021/05/Ν.4186_Β_17.09.2013.pdf) (Α’193) και τροποποιήθηκε με το άρθρο 6 παρ.10 του [Ν.4218/2013](http://nds.uop.gr/wp-content/uploads/2021/05/N.4218_2013_ΑΡΘΡ.6-ΠΑΡ.10.pdf) (Α’268)
* του [Ν.4485/2017](http://nds.uop.gr/wp-content/uploads/2021/05/N.4485_2017_ΚΑΤΑΤΑΚΤΗΡΙΕΣ-ΑΡΘΡ.74.pdf) άρθρο74 (Α’114).

Καλαμάτα, 07/05/2021

Εκ της Γραμματείας του Τμήματος